
Comunicat de Presă

30.12.2010

Două combinate chimice trimit în şomaj definitiv aproape toţi angajaţii


Grupul InterAgro a decis să închidă definitiv combinatul chimic Viromet din oraşul Victoria, începând cu data de 01.01.2011. Totodată, va opri furnizarea de gaze naturale către SC NitroPoros SA de pe platforma industrială Făgăraş, ceea ce echivalează cu închiderea şi a acestui combinat chimic. Astfel, 90% dintre angajaţii combinatului din Făgăraş şi 70% dintre cei ai Viromet SA vor intra în şomaj definitiv. 


Grupul InterAgro a luat această hotărâre din cauza pierderilor majore determinate de noile politici în domeniul gazelor naturale promovate de autorităţi: 

- neprelungirea prevederilor Legii nr. 332/2009, prin care consumatorii, care îndeplineau condiţiile şi se declarau întreruptibili în situaţii de urgenţă, puteau achiziţiona gaze doar din producţia internă, ceea ce presupunea ca, aproximativ 15-20% din consumul acestora, să nu mai fie asigurat de import;

- responsabilii în domeniu nu au fost de acord ca Grupul InterAgro să renunţe la statutul de consumator întreruptibil. Grupul a solicitat renunţarea la acest statut după ce nu a mai fost prelungită Legea nr. 332/2009, care asigura, într-o oarecare măsură, acoperirea pierderilor cauzate de întreruperile în furnizarea gazelor, dirijate către populaţie în situaţii de urgenţă;

- la 31.12.2010 încetează acordarea discount-ului comercial aplicabil tuturor furnizorilor de gaze naturale.


Grupul InterAgro a atras atenţia asupra problemelor generate de noile politici în domeniul gazelor naturale, în timp ce autorităţile nu au avut nicio reacţie sau răspuns. Legea nr. 332/2009 a fost considerată una dintre puţinele măsuri anticriză luate de Guvern, cu efecte care s-au observat imediat, atât la nivelul economiei, cât şi în ceea ce priveşte păstrarea locurilor de muncă. 


De asemenea, Grupul InterAgro constată lipsa oricărei strategii la nivelul economiei naţionale cu referire la agricultură, domeniu prioritar în Programul de guvernare, principalul beneficiar al îngrăşămintelor chimice. 


În condiţiile în care decizia macroeconomică la nivelul Uniunii Europene este de a sprijini producţia naţională a statelor membre, Grupul InterAgro consideră necesară aplicarea imediată a unor politici pentru susţinerea industriei chimice naţionale, la fel ca în cazul industriei aluminiului şi a celei metalurgice. Acest lucru ar avea ca efect imediat protejarea celor peste 10.000 de locuri de muncă din acest sector (situate preponderent în zone monoindustriale).


Oprirea activităţii în cele două combinate chimice, de la începutul anului 2011, reprezintă primul pas din închiderea, în final, a 4 dintre cele 6 fabrici din industria

chimică ce lucrează pentru Grupul InterAgro.

